Medvedevdən Gürcüstanla bağlı ‘dəhşətli’ münaqişə xəbərdarlığı
2018, 16 Dekabr, bazar, Bakı vaxtı 07:00
Rusiya əsgərləri Cənubi Osetiyada, 12 avqust, 2008-ci il
Rusiya-Gürcüstan müharibəsinin 10-cu ildönümündə Rusiyanın baş naziri Dmitry Medvedev NATO-ya sərt xəbərdarlıq edib. O deyib ki, Tbilisinin alyansa qoşulması yeni “dəhşətli” münaqişəyə aparar.
Dmitri Medvedev Gürcüstan barədə
NATO-nun baş katibi Jens Stoltenberg ötən ay Brüsseldə Gürcüstanın alyansa üzvlüyünə dəstəyini bildirib, ancaq bunun nə vaxt baş verə biləcəyini açıqlamayıb.
2008-ci il avqustun 7-dən 8-nə keçən gecə Tbilisi Cənubi Osetiyanı rusiyapərəst separatçıların nəzarətindən almaq üçün hərbçilərini göndərib. Bu zaman Şimali Osetiyadan əlavə Rusiya qüvvələri əraziyə girərək separatçıları dəstəkləyib.
Bir neçə gün ərzində gürcü qüvvələr məğlub edilib. Fransanın ovaxtkı prezidenti Nicolas Sarkozy-nin vasitəçiliyi ilə sülh sazişi əldə olunub.
Müharibə avqustun 12-də bitib. O vaxtadək bir neçə yüz nəfər həlak olub, Gürcüstan Cənubi Osetiya və digər separatçı regionu Abxaziya üzərində nəzarəti itirib. Moskva bu regionları müstəqil dövlətlər kimi tanıyıb.
Müharibədən öncə də Rusiya rəsmiləri Gürcüstanın NATO üzvlüyü yönündə cəhdlərinə qarşı çıxırdı.
GÜRCÜSTANA TƏCAVÜZ 90-CI İLLƏRDƏ BAŞLANIB
Avqustun 7-də Avropa İttifaqı bəyanatında Gürcüstanla Rusiya arasındakı sülhün 10 illiyi münasibətliə bəyanat verib, Rusiyanı müharibəni, Cənubi Osetiya və Abxaziyada hərbi iştirakını bitirməyə çağırıb.
“Avropa İttifaqı beynəlxalq səviyyədə tanınmış sərhədlər çərçivəsində Gürcüstanın suverenliyinə və ərazi bütövlüyünə möhkəm dəstəyini bildirir”, – bəyanatda deyilir.
Gürcüstan prezidenti Giorgi Margvelashvili avqustun 7-də 2008-ci il münaqişəsinə görə Rusiyanı suçlayıb.
Margvelashvili deyib ki, Gürcüstana təcavüz 2008-ci ilin avqustunda deyil, 1991-1992-ci illərdə başlanıb, “Rusiya hibrid müharibə vasitəsilə iki regionu Gürcüstanın mərkəzi hakimiyyətindən alıb”. Margvelashvili Tbilisidə Polşa, Litva və Latviyanın xarici işlər nazirləri ilə görüşdə danışıb.
***Buna da bax: Rusiya Gürcüstana niyə hücum etdi – Saakashvili danışır
Gürcüstanın keçmiş prezidenti Mikheil Saakashvili isə avqustun 6-da AzadlıqRadiosu-na müsahibəsində deyib ki, Rusiyanın on il öncə Tbilisi ilə beşgünlük müharibədə motivi “Gürcüstan dövlətçiliyi”nə hücum idi. Onun fikrincə, Moskva bu Cənubi Qafqaz respublikasının apardığı islahatlar sayəsində regiondakı digər ölkələr üçün örnəyə çevirməsindən narahat idi.